钦定古今图书集成/明伦汇编/家范典/第099卷 > 春秋四传 > 《宋围曹》
## 钦定古今图书集成/明伦汇编/家范典/第099卷 > 春秋四传 > 《宋围曹》

《春秋》：宣公三年“秋，宋师围曹。”

《左传》，“宋文公即位三年，杀母弟须及昭公子武氏之
谋也。使戴、桓之族攻武氏于司马子伯之馆，尽逐武
穆之族，以曹师伐宋。秋，宋师围曹，报武氏之乱也。”
《胡传》：“按《左氏》，宋文公即位，尽逐武穆之族二族，以曹
师伐宋。然不书于《经》者，二族以见逐而举兵，非讨罪
也。及宋师围曹，报武氏之乱，而经书之者，端本清源
之”意也。武、穆二族与曹之师，奚为至于宋哉？不能反
躬自治，恃众强以报之，兵革何时而息也？宋惟有不
赦之罪，莫之治也，故《书法》如此。

〈大全〉高氏曰：“武氏之乱，非曹人所致也。宋不能内睦九族，而兴兵以围人之国，不亦左乎！”